ગુજરાતમાં છઠ્ઠીવાર ભાજપ-સરકાર બની. તેની પહેલા ત્રણવાર જનતા મોરચો, જનતા પક્ષ અને જનતા દળ આંશિક સત્તાનો અનુભવ લીધો એટલે તેને રાજકારણની બરોબર ખબર પડી ગઈ છે. તેણે “મર્યાદિત રાજકીય પ્રવૃત્ત” રહેલા પણ સિધ્ધાંત પથ પર અડીખમ ભારતીય જનસંઘને હવે “સમગ્ર સમુહની” માસ પાર્ટી બનાવી દીધી છે જેનું નામ ભાજપ છે પણ ખોળિયું ૧૯૫૨ના જનસંઘનું છે. આ પરિણામોમાં ભાજપના ઉમેદવારો હાર્યા તેમણે એ યાદ રાખવું જોઈએ કે ૧૯૫૨થી ૧૯૬૭ સુધી જનસંઘ તમામ બેઠકો લડતો, હારી જતો અને જેમની ડિપોઝીટ બચી ગઈ હોય તેમનું સન્માન કરતી ઊજવણી કરતો! આ વલણ હારનારાઓને માટે સંપૂર્ણ આશ્વાસન બની શકે. વડાપ્રધાનપદેથી એક જ મતે મોંમાથી કોળિયો ઝૂંટવાઈ જાય તે રીતે હારી જનારા અટલબિહારી વાજપેયીએ તેનો રાયસીના માર્ગ પરના નિવાસે સાંજે, એક હિંદી કવિની પંક્તિ કહી હતી. ક્યા હારમેં, ક્યા જીતમે, કિંચિત નહીં ભયભીત મૈં, જીવનપથ પર જો મિલા, વહ ભી સહી યહ ભી સહી!”